Μελέτη των φυσικοχημικών ιδιοτήτων της τραχηλικής βλέννας σε σχέση με τη γονιμότητα των αγελάδων
Authors: Τσιλιγιάννη Θεοδώρα 
Published: April 2024

Αντικείμενο αυτής της εργασίας ήταν η μελέτη ορισμένων φυσικών ιδιοτήτων και βιοχημικών παραμέτρων της τραχηλικής βλέννας σε αγελάδες που εμφάνισαν οίστρο μετά τον τοκετό και σε αγελάδες με αναφροδισία, οι οποίες υποβλήθηκαν σε ορμονική αγωγή (προγεστερόνη ή προσταγλανδίνη F2α) για την πρόκληση οίστρου. Για το σκοπό αυτό χρησιμοποιήθηκαν 92 αγελάδες, φυλής Friesian, από 5 εκτροφές της περιοχής Θεσσαλονίκης, οι οποίες ταξινομήθηκαν σε 4 ομάδες. Οι 41 αγελάδες, που εμφάνισαν οίστρο μετά τον τοκετό χωρίς να υποβληθούν σε ορμονική αγωγή, αποτέλεσαν την ομάδα των αγελάδων με «φυσιολογικό οίστρο». Από αυτές 16 αγελάδες εκδήλωσαν 2ο και 3ο συνεχόμενο οίστρο μετά τον τοκετό. Οι αγελάδες που δεν εκδήλωσαν οίστρο 3 μήνες μετά τον τοκετό, ψηλαφήθηκαν δύο φορές, με διαφορά 10 ημέρες η μία από την άλλη, για να ελεγχθεί η λειτουργικότητα των ωοθηκών. Όσες από αυτές είχαν ένα ωχρό σωμάτιο, τουλάχιστον στη μία από τις δύο ψηλαφήσεις, υποβλήθηκαν σε ορμονική αγωγή με σκοπό την πρόκληση οίστρου. Ειδικότερα, σε 18 από τις αγελάδες με αναφροδισία τοποθετήθηκαν PRID για 12 ημέρες και ταυτόχρονα με την αφαίρεση των PRID χορηγήθηκε ενδομυϊκά PMSG˙ οι αγελάδες αυτές αποτέλεσαν την ομάδα του προκαλούμενου με προγεστερόνη οίστρου. Σε άλλες 17 από τις αγελάδες με αναφροδισία χορηγήθηκαν ενδομυϊκά δύο δόσεις προσταγλανδίνης F2α με διαφορά 11 ημέρες ή μία από την άλλη και αποτέλεσαν την ομάδα του προκαλούμενου με προσταγλανδίνη F2α οίστρου. Τέλος, σε άλλες 16 από τις αγελάδες με αναφροδισία τοποθετήθηκαν PRID για 7 ημέρες και μία ημέρα πριν την αφαίρεσή τους χορηγήθηκε ενδομυϊκά προσταγλανδίνη F2α˙οι αγελάδες αυτές αποτέλεσαν την ομάδα του προκαλούμενου με προγεστερόνη και προσταγλανδίνη F2α οίστρου. Οι αγελάδες, στις οποίες ο οίστρος προκλήθηκε με ορμονική αγωγή, υποβλήθηκαν σε διπλή ΤΣ 48 και 72 ώρες μετά την αφαίρεση των PRID, ή 72 και 96 ώρες μετά τη δεύτερη έγχυση προσταγλανδίνης F2α, ενώ στις αγελάδες με φυσιολογικό οίστρο γίνονταν μία μόνο ΤΣ. Σε όλες τις αγελάδες τα δείγματα τραχηλικής βλέννας συλλέγονταν 5-30 min πριν από την ΤΣ. Στις αγελάδες που γινόταν διπλή ΤΣ τραχηλική βλέννα συλλέγονταν μόνο πριν από την 1η ΤΣ. Επιπλέον, τραχηλική βλέννα συλλέχθηκε και από 20 αγελάδες, οι οποίες εκδήλωσαν οίστρο μετά τον προκαλούμενο με ορμονική αγωγή οίστρο.Από τη στατιστική ανάλυση και αξιολόγηση των αποτελεσμάτων προέκυψε ότι: 1. Οι φυσικοχημικές ιδιότητες της τραχηλικής βλέννας δε διαφέρουν στον 1ο, στο 2ο και στον 3ο συνεχόμενο φυσιολογικό οίστρο.2. Οι φυσικοχημικές ιδιότητες της τραχηλικής βλέννας στον οίστρο μετά από τον προκαλούμενο δε διαφέρουν από αυτές της τραχηλικής βλέννας του φυσιολογικού οίστρου. 3. Το pH, η γλυκόζη, η φρουκτόζη, η ALP και η α-αμυλάση δε διαφέρουν μεταξύ των αγελάδων που υποβλήθηκαν σε ορμονική αγωγή και εκείνων που εκδήλωσαν φυσιολογικό οίστρο. 4. Το ιξώδες των αγελάδων με φυσιολογικό οίστρο είναι σημαντικά μικρότερο (Ρ<0,001) από αυτό των αγελάδων, στις οποίες ο οίστρος προκλήθηκε με χορήγηση προγεστερόνης ή και προσταγλανδίνης F2α. Επίσης, διαφορά παρατηρείται στο ιξώδες της τραχηλικής βλέννας και ανάλογα με το είδος της ορμονικής αγωγής.5. Η νηματοποίηση, η κρυστάλλωση και η ικανότητα διείσδυσης των σπερματοζωαρίων στην τραχηλική βλέννα των αγελάδων με φυσιολογικό οίστρο είναι σημαντικά υψηλότερες (Ρ<0,001) από ότι στην τραχηλική βλέννα των αγελάδων, στις οποίες ο οίστρος προκλήθηκε με ορμονική αγωγή˙ ωστόσο, δεν παρατηρείται διαφορά ανάλογα με το είδος της ορμονικής αγωγής.6. Οι ολικές πρωτεΐνες, η χολοστερόλη και η δραστηριότητα των γλυκοσιδασών είναι σημαντικά υψηλότερες (Ρ<0,001) στην τραχηλική βλέννα των αγελάδων στις οποίες ο οίστρος προκλήθηκε με ορμονική αγωγή, σε σύγκριση με αυτές στην τραχηλική βλέννα των αγελάδων με φυσιολογικό οίστρο˙ ωστόσο, δεν παρατηρείται διαφορά ανάλογα με το είδος της ορμονικής αγωγής. 7. Η δραστηριότητα της LDH στην τραχηλική βλέννα των αγελάδων με φυσιολογικό οίστρο είναι σημαντικά μικρότερη (Ρ<0,001) από αυτή στην τραχηλική βλέννα των αγελάδων, στις οποίες ο οίστρος προκλήθηκε με χορήγηση προγεστερόνης ή προγεστερόνης και προσταγλανδίνης F2α˙ωστόσο, δε διαφέρει μεταξύ των αγελάδων με φυσιολογικό οίστρο και αυτών, στις οποίες χορηγήθηκε προσταγλανδίνη F2α με σκοπό την πρόκληση οίστρου. 8. Υπάρχουν σημαντικές σχέσεις μεταξύ των φυσικοχημικών ιδιοτήτων της τραχηλικής βλέννας σε όλες τις αγελάδες ανεξάρτητα από τη χορήγηση ή όχι ορμονικής αγωγής. Αναλυτικότερα: α) Το pH παρουσιάζει σημαντική (Ρ<0,01) αρνητική σχέση με την απόσταση που διανύουν τα σπερματοζωάρια στην τραχηλική βλέννα. β) Το ιξώδες παρουσιάζει σημαντική (Ρ<0,001) αρνητική σχέση με τη νηματοποίηση, την κρυστάλλωση, και την ικανότητα διείσδυσης των σπερματοζωαρίων στην τραχηλική βλέννα και σημαντική θετική σχέση (Ρ<0,05- Ρ<0,001) με τη συγκέντρωση όλων των βιοχημικών παραμέτρων που μελετήθηκαν στην παρούσα έρευνα. 9. Οι παραπάνω σχέσεις διατηρούνται εν μέρει στις αγελάδες με φυσιολογικό οίστρο και σχεδόν πλήρως σε αυτές που ο οίστρος προκλήθηκε με ορμονική αγωγή. 10. Τα ποσοστά κυοφορίας δε διαφέρουν μεταξύ των αγελάδων με φυσιολογικό και αυτών με προκαλούμενο με ορμονική αγωγή οίστρο.